Hiina meedias toimuvad draakoniriigi välispoliitika osas kiired muutused. Kui eelmisel aastal põiklesid Hiina vaatlejad Põhja-Korea destabiliseerumise puhul võimaliku sõjalise sekkumise küsimusest kõrvale, siis mõne  aja eest võis juba kuulda kindlaid toetussõnu sekkumisvajadusele ning viimane uudis räägib lausa vastavast kokkuleppest USAga viimase initsiatiivil. Päris kiired muutused.    Teine muutus on seoses Hiina sõjalaevastiku ampluaa laiendamisega. Kui poole aasta eest kinnitasid Hiina vaatlejad, et Hiinal pole mingeid kavatsusi luua endale mereväebaasi India ookeani mõne riigi territooriumil ning pidasid taoliseid Lääne meedia väiteid alusetuteks, siis pärast Jaapani mereväe Djibouti väljavalimist enda  baasiks räägitakse ka Hiinas, et draakonil on viimane aeg sama teha. Võimalikud variandid on Gwadar Pakistanis, Hambantota Sri Lankas, Chittagong Bangladeshis, Marao Maldiividel ja Kookosesaared Myanmaris. Kõigis neis on Hiina käpp juba sees, kuid permanentseks baasiks Hiina jaoks pole seni veel ükski neist välja arendatud.